
Denne er til Rockegjengen!

Running with the Devil …


KAPITTEL 1

Abraham Mevik

Abraham svingte av Kystriksveien ved Storvika, tettstedet som lå snaue ti mil sør for Bodø. Overgangen til hullete grusvei fikk de røde plysjterningene under bakspeilet til å danse.

I sidevinduet dannet de solblanke Reintindan en slak bue mot nord, der de møtte Finnesfjellet. Ved foten av fjellene lå den skifergrå stranda i Storvika. På klare sommerdager som denne, skinte skjellsanden på havbunnen som morild.

Abraham tok til høyre, inn på en vei med tett bjørkekratt på begge sider, og gjespet. Han strevde med å sove sommerstid. Slik hadde det alltid vært, men i år var det spesielt ille. Han følte seg sløv og bakfull, selv om han ikke hadde rørt alkohol på flere uker. «Sommer-insomnia» kalte fastlegen hans tilstanden og anbefalte blendingsgardiner, et kjølig soverom og nok vann – uten at det hjalp.

En bevegelse i krattet til høyre fanget oppmerksomheten hans. Han stoppet og lente seg over rattet mens han kikket ut gjennom frontruten. Et større dyr? Kanskje en elg? I januar og februar hendte det at elgene trakk ned til bebyggelsen i Storvika for å lete etter mat. Men ikke om sommeren. Etter noen sekunder uten at noe dukket opp, fortsatte han.

Grisefjøset lå for seg selv, en brun bygning omgitt av pistrete skog på alle kanter med unntak av mot sør, der Markus Johansens gård kneiste på en høyde. Eiendommen var en av de største i Storvika, og Abraham tenkte av og til at det måtte være ensomt for Markus å bo der etter at samboeren flyttet ut.

Var det Mari eller Kari hun het? Abraham husket ikke. Hun var i alle fall ikke den første som flyttet fra Johansen-gården. Når praten gikk rundt bordet i den lokale kafeen, var oppfatningen at Markus burde finne seg en jente herfra, ikke enda en av disse romantikerne som trodde gårdsdrift foregikk som i realityshowene på tv.

Abraham parkerte utenfor fjøset. I dag var det på dagen ett år siden eieren av kafeen og campingplassen i Storvika, Vikram Singh, tilbød ham jobben som griserøkter. Vikram ønsket å satse på kortreist mat, men siden han brukte all sin tid på campingplassen, trengte han hjelp. Vikram lot Abraham få vite at jobben var hans så lenge han ønsket det.

Pengene kom godt med, men nylig hadde Abraham tatt seg i å tenke at han ikke passet som røkter. Han ble for knyttet til grisene, og gruet seg til de dagene da en eller flere av dem ble hentet og fraktet til slakteriet.

Han gikk mot den skakke, skittengule moelvenbrakken for å sette på kaffen. Underveis ble han oppmerksom på støyen fra fjøset. Ikke lyder som ga uttrykk for misnøye eller aggresjon, men en form for opphisselse. En ivrig grynting han knyttet til fôringen. Han gikk for å undersøke.

Abraham åpnet døren, men ble stående på terskelen til stikkingen i nesen ga seg. Han lurte på om han noen gang ville venne seg til stanken.

De fleste av de tjue grisene rotet med snuten i det gjørmete høyet midt i bingen. De lette tydeligvis etter noe. Et par av artsfrendene fulgte dovent med på oppstyret, inkludert Rosa, Vikrams beste avlssugge. Rosa ville normalt vært først i rekken for mat. Betydde det at hun allerede hadde spist? I så fall hva da? Det var jo hans oppgave å fôre dem og deretter slippe flokken ut i innhegningen på baksiden av fjøset.

Abraham fikk øye på noe brunhvitt i grisevirvelen. Han tok høygaffelen ned fra veggen og lirket den inn mellom de ivrige dyra.

Etter litt fomling fikk han festet gjenstanden på en av tindene. Abraham trakk høygaffelen til seg. Tøystykket viste seg å være den øvre delen av en t-skjorte.

En flik av vaskelappen hang fremdeles fast i stoffet: H&M.

Hadde fjøset hatt dyrevernsaktivister på besøk? Uinviterte gjester som tok bilder av grisene og delte dem på sosiale medier for å sverte grisebonden? I så fall hadde det vært en bomtur. Grisene hans var sunne og sterke. Han sørget for at de fikk et godt og variert fôr, og dessuten flere timer med lufting hver dag. Men Abraham hadde hørt historier om aktivister som iscenesatte dyremishandling. Kunne noen ha fôret grisene med søppel og tatt bilder av det?

Det måtte i så fall ha skjedd nylig, for slengte du noe inn i bingen, forsvant det på minutter. Selv en t-skjorte.

Et dempet smell, som fjern torden, fikk grisene til å se opp. Abraham gikk bort til døren og lyttet, men braket gjentok seg ikke. Var det Bengt-Kåre Nessa som hadde blitt leid inn for å sprenge bort røtter og stein på Johansen-gårdens utmark?

Abraham kjente godt til Bengt-Kåre. For ikke så lenge siden hadde Bengt-Kåre tilbudt ham en deltidsjobb i sprengningsfirmaet. Før han bestemte seg, ba Abraham om å få bli med på en jobb på nettopp Johansen-gården.

Allerede i bilen på vei fra Ørnes til Storvika innså Abraham at dette ikke var noe for ham. Bare tanken på sprengstoffet som lå i kassene på planet på Bengt-Kåres skramlete pickup, ga ham høy puls. Han takket nei.

Da han senere møtte Bengt-Kåre i hotellbaren på Ørnes hotell, fikk han vite at en pensjonist hadde fått jobben.

«I yrket mitt er sterke nerver viktigere enn muskler,» fortalte Bengt-Kåre ham.

Takk skal du faen meg ha, tenkte Abraham, men sa det ikke.

 

Han åpnet sekken med kraftfôr og målte opp den daglige dosen. Grisene, som gjenkjente lyden, sto allerede foran trauene da han helte fôret oppi. Mens de spiste, bestemte Abraham seg for å kjøre ned til campingplassen og informere Vikram om tøystykket og mistanken hans om ubudne gjester.

Da han gikk ut av fjøset, oppdaget han en skikkelse oppe ved Johansen-gården. Et kort blaff av mørkeblått eller sort mot den rødmalte driftsbygningen. Nå merket han seg også at døren på driftsbygningen sto på gløtt. Hadde den vært åpen da han kom også? Abraham var usikker. Om bonden og Bengt-Kåre drev med sprengning på utmarken, måtte det ha vært noen andre han så. Dyrevernspøblene, kanskje?

Grusveien skar som et grått arr gjennom det grønne landskapet. Mens han gikk det korte stykket opp til gården, kikket Abraham etter hjul- eller fotspor. Den siste uken hadde vært uvanlig tørr for årstiden. Hans egne fotavtrykk var knapt synlige i grusen, og han så ikke noen andres.

På toppen av bakken dro han jakkeermet over pannen. Kikket oppgitt på den fuktige flekken. «Noen og førti, feit og tungpusta,» mumlet Abraham til seg selv. «En vandrende midtlivskrise.» For noen år siden kunne han løpt fra grisefjøset og opp til gården uten å bli andpusten. Han måtte kutte ned på gatekjøkkenmaten til Vikram. Det ville gjøre godt for både helsen og lommeboken hans. Kanskje nattesøvnen også?

Snart hørte han brusingen fra de mange små bekkene som rant ned Høgnakken, den høyeste toppen i Reintindan. På en klar dag kunne man i nord skimte Bodø fra det over tusen meter høye fjellet. Kunne en tur opp «Nakken» før høsten var omme vært et passende treningsmål? Han trodde det. Oppmuntret av sin egen ambisjon fortsatte han videre.

Bortsett fra lyden av bekkene var det stille rundt gården og driftsbygningen. Stillheten ble forsterket av John Deere-traktoren som ruvet taus på oppstillingsplassen ved siden av bygningen, med frontlesseren hvilende tiltaksløst mot bakken.

Abraham skjøv den solide, sorte dobbeltdøren til driftsbygningen på fullt gap, og kjente den samme stikkingen i nesen som i grisefjøset tidligere.

Driftsbygningen var kjølig. Sakte vennet øynene seg til halvmørket der inne, og han skimtet rekkene av tomme båser hele veien bort til endeveggen. Han fant lysbryteren på veggen, og vred den om. Resultatet ble et tørt knepp, ikke noe lys.

«Hallo?» Stemmen hans fikk en hul klang i det tomme fjøset. «Jeg vet det er noen her.»

Han fortsatte innover. Golvet var dekket av et tynt lag med tørt gress. I lysskjæret utenfra glitret høystøvet som gull rundt føttene hans.

Først trodde han at prikkingen i nakken skyldtes et insekt, og strøk hånden åndsfraværende over huden. Men prikkingen ga seg ikke, og nå ble den fulgt av et svakt trykk i hodet. Intuitivt forsto han at han ikke var alene. Noen hadde sneket seg inn bak ham. Abraham snudde seg.

Ulven sto like innenfor døren. En stor hann med sorte sjatteringer i den grå pelsen, øynene merkelig lyse. Ulven senket hodet uten å bryte blikkontakten, og tok et steg fremover. Abraham rygget automatisk. Bevegelsen fikk ulvens pels til å reise seg, og en lav, dyp knurring fylte rommet.

Behersket stakk Abraham hånden ned i lommen og trakk frem mobilen. Ulvens glødende øyne slapp ham ikke. Han åpnet kameraappen, holdt mobilen på strak arm og trykket inn bildeutløseren.

Det hvite blitslyset eksploderte i det mørke fjøset. Glimtet fikk sorte flekker til å blomstre opp i synsfeltet. Abraham krøket seg sammen mens mobilen fortsatte å sende ut pulsen av lysglimt.

Etter noen sekunder svitsjet han over til lommelykten på mobilen, og de mørke flekkene foran øynene hans forsvant. Det samme hadde ulven gjort. Han løp bort til utgangsdøren og kikket ut. Tunet lå tomt foran ham, vinduene i våningshuset var fremdeles mørke.

Hvor ble ulven av?

En vill latter boblet opp i ham. Herregud for et rush! En ulv. En jævla ulv! Abraham klarte ikke å stoppe før han sto lent inn mot veggen, men da sluttet latteren like brått som den oppsto.

I lyset fra lykten skimtet Abraham en skikkelse sittende på golvet i motsatt ende av fjøset.

«Hallo?»

Skikkelsen reagerte ikke, og Abraham gikk nærmere.

Lyset fra mobillykten avdekket grønne militærbukser og en kopperfarget beltespenne. Deretter en gul t-skjorte fra Felleskjøpet, stappet ned i bukselinningen. Fra brystkassen og opp til halsen var skjorten flekkete og misfarget. Over halslinningen …

Han stoppet. Den hodeløse skikkelsen lå lent inntil de grove plankene i endeveggen, med grå hjernemasse og blod ut over det hele. Mørke dråper dryppet langsomt fra takbjelkene og ned på liket. Abraham tenkte på smellet han hørte tidligere, nede i grisefjøset. Det hadde ikke vært eksploderende dynamitt, men drønnet fra en hagle.

Han kom til å tenke på en episode fra i fjor. Han hadde akkurat fått jobben som avløser. Den første arbeidsdagen tok han turen opp på høyden for å hilse på bonden, som jo var grisefjøsets nærmeste nabo.

Markus inviterte ham inn på kaffe. I stuen la han merke til hagla på veggen. Markus tok ned våpenet og lot ham holde det. En dobbeltløpet hagle, kaliber tolv. Løpene lå ikke oppå hverandre, men side om side, som i de gamle westernfilmene. Markus fortalte at han fremdeles brukte våpenet på rypejakt. At hagla hadde tilhørt oldefaren hans. Nå lå den samme hagla på golvet ved siden av liket.

Det rykket til i den dødes høyre hånd. En skjelving i fingeren. Kanskje den samme fingeren som presset inn avtrekkeren? Abraham styrtet ut av fjøset. Stoppet ikke før han nådde bilen ved grisefjøset. Kløyv inn i førersetet og ble sittende stille en stund, til hånden sluttet å riste så han greide å dytte nøkkelen inn i tenningen.


KAPITTEL 2

Jakob Weber

Politimester Vigdis Telle hadde på seg gallauniform, som om hennes siste dag i politiet var noe å feire. Jakob fikk vondt av henne.

Klokken ni ble de ansatte ved Bodø politistasjon samlet til et møte som også ble strømmet til de andre stasjonene i Nordland politidistrikt. I løpet av den korte seansen sa Telle alle de riktige tingene: hvor stolt hun var av arbeidet de ansatte gjorde; måten politiet i Nordland løste oppgavene sine profesjonelt og effektivt på; tilliten og forventningene befolkningen i fylket hadde til dem.

Nå, på politisjefens kontor, visste ikke Jakob hva han kunne forvente. Etter oppstyret som fulgte da politioverbetjent Konrad Råkstad ble avslørt som en utro tjener og skutt i selvforsvar av etterforsker Armann Femris, måtte noen ta støyten. At det ble Telle, overrasket ingen. Hun hadde tross alt ansvaret for det hele. Men rettferdig var det ikke, tenkte Jakob. Ingen ved Bodø politistasjon kunne forutsett et slik handlingsforløp. Råkstad hadde vært Jakobs nærmeste sjef, uten at Jakob så tegnene før det var for sent. Og nå, flere måneder senere, lå Jakob av og til våken og grunnet over fakta i saken som han ikke fikk til å passe sammen.

For syns skyld forsynte Jakob seg av kaken som var satt frem til kaffen. Å spise kake i en sådan stund føltes like feil som politisjefens gallauniform, men Telle satt allerede ved bordet med et stykke på asjetten. Det samme gjorde Åge fra kommunikasjonsavdelingen, Kjellemo, som var den lokale representanten for Politiets sikkerhetstjeneste, Josefine «Fine» Skog som i Jakobs sted fungerte som taktisk etterforskningsleder, og en sorthåret, elegant kvinne Jakob hadde sett i korridorene i politihuset, men ikke klarte å plassere.

I tillegg til de fremmøtte ville sjefen for kriminalteknikerne, Ronald Janook, vært en selvskreven deltaker. Men Ronald hadde tatt med seg familien og dratt på ferie for et par dager siden.

Telle reiste seg, og småpraten stilnet. «Før vi avslutter, ønsker jeg å takke dere som er i min nærmeste krets, for deres lojalitet og støtte i perioden vi har vært gjennom. Når det gjelder min egen fremtid, er jeg ikke bekymret. Som dere vet, er terskelen for å få sparken i staten høy.»

Telles påstand høstet høflig latter.

«Neste uke begynner jeg som spesialrådgiver i Justisdepartementet. Om jeg ikke tar feil, plasseres jeg i samme korridor som andre fallerte embetsmenn og -kvinner.»

Jakob visste at dette ikke var en spøk fra Telles side. «Spesialrådgiverkorridoren» eksisterte faktisk i dypet av Justisdepartementet. Den hadde blant annet huset et par tidligere PST-sjefer, og en kortere periode departementets øverste leder – «dep.-råden», en av Norges mektigste byråkrater. Nå var det Telles tur til å sone i den byråkratiske skjærsilden.

«Jeg kommer til å savne dere,» fortsatte hun. «Tiden som politimester i Nordland har vært den mest givende i min karriere.»

Telle snudde seg mot Jakob: «Arvtakeren min er på plass førstkommende mandag. Preben Svanholm kommer med gode skussmål fra Riksadvokaten, men dette er hans første operative lederstilling. Som Råkstads stedfortreder forventer jeg at du tar godt imot ham og raskt setter ham inn i pågående etterforskninger.»

«Selvfølgelig,» bekreftet Jakob.

«Når blir ny etterforskningssjef utpekt?» spurte Åge.

Telle sendte Jakob et skråblikk. Hun hadde oppfordret ham til å søke Konrads stilling. Bortimot garantert ham at han ville få den. Men Jakob ønsket seg ikke et steg opp på lederstigen. Det betydde flere møter, mer kontorpolitikk og mindre politiarbeid. Telle likte ikke at han takket nei, men respekterte det.

«I løpet av et par uker,» svarte hun.

Ved siden av Jakob trakk Fine mobilen opp av lommen, kikket raskt på skjermen og snudde seg mot Jakob.

«Jeg må ta denne,» sa hun. «Det er Noora.»

Jakob nikket, og Fine gikk ut døren etter først å ha tatt Telle i hånden.

«Noe alvorlig?» spurte Telle etter at døren var blitt lukket bak Fine.

«Umulig å si,» svarte Jakob. «Men Noora vet jo om dette møtet. Hun ville ikke ringt om det dreide seg om bagateller.»

«Da skal jeg ikke oppholde deg,» svarte Telle. Hun plasserte asjetten på møtebordet, kakestykket urørt. «Men før du går, ønsker jeg noen ord med deg på tomannshånd.» Telle sa det høyt nok til at de tre gjenværende fikk det med seg. En etter en tok de farvel med kvinnen som om få timer skulle tre av som politimester ved Nordland politidistrikt. Hun som Jakob ikke gjenkjente, var den siste som forlot kontoret.

Da de var alene, satte Telle seg ned bak skrivebordet og trakk ut en skuff. Jakob ble stående.

«Som du vet, overtok Trøndelag politidistrikt etterforskningen av skyteepisoden som førte til Konrad Råkstads død.» Telle la en liten konvolutt på bordet. «I mitt siste møte med etterforskningslederen deres ga han meg denne.»

Telle skjøv konvolutten over bordet til Jakob, som åpnet den. Inni konvolutten lå en liten lynlåspose, og i posen en nøkkel. Jakob studerte nøkkelen uten å ta den ut. Den hadde ikke tagger, men en liten diode i tuppen som gjennom et unikt datasignal åpnet låsen.

«Hvor fant trønderpolitiet denne?»

«I Konrad Råkstads hjem,» svarte Telle. «Nøkkelen var festet med kitt på baksiden av sengegavlen på soverommet hans. Noen matchende lås ble ikke funnet, verken på kontoret hans eller i leiligheten.» Telle foldet hendene foran seg på bordet. «Jeg vet at du, som jeg, føler vi ikke har alle svarene knyttet til omstendighetene rundt Råkstads død.»

«Og du tror denne nøkkelen har noe med dødsfallet hans å gjøre?»

«Råkstad må ha hatt en grunn til å skjule den,» svarte Telle, «og jeg kjente ham verken som en lettskremt eller dramatisk mann.»

«Du tror han fryktet at noen skulle finne nøkkelen?»

«Ja,» svarte Telle. «Finn døren, Jakob. Bak den skjuler det seg svar.»


KAPITTEL 3

Noora Yun Sande

Osiris avfallsanlegg lå ved riksvei 80, en drøy mil nordøst for Bodø sentrum. Noora svingte av fra hovedveien. I bakspeilet skimtet hun Saltenfjorden og Børvasstindan. I løpet av natten hadde det regnet i innlandet, og nå lyste fjelltoppene som fyrtårn i horisonten.

Noora gikk gjennom det som kriminaltekniker Theresa Sommer hadde fortalt henne på mobilen. Før lunsj hadde Theresa blitt kalt ut til avfallsanlegget for å undersøke noe «mistenkelig». Da Noora spurte henne om en slik henvendelse var uvanlig, svarte Theresa at siden hun begynte å jobbe ved Bodø politistasjon, hadde det skjedd ved tre tidligere anledninger. De to første gangene som følge av at håndvåpen hadde dukket opp i søpla. Den tredje da en bonde forsøkte å kvitte seg med gammelt sprengstoff. «TNT,» la Theresa til. «Relativt stabile saker, men nok til at taket ville ha løftet seg om det hadde detonert i søppelkverna.»

På vei opp bakken til anlegget passerte Noora fem lastebiler med grønne containere på planet – formiddagsleveranser til anlegget som nå måtte vente til politiet hadde gjort seg ferdig.

En patruljebil hadde ankommet avfallsanlegget før henne, og innkjørselen til den største bygningen på området, en enorm, gråfarget lagerhall, var sperret av med politiets sperrebånd.

Politibetjent Odd Arne Tveite fikk øye på henne og løftet opp båndet slik at Noora kunne parkere på innsiden av sperringen.

«Hva skjer?» spurte hun mens hun tok på seg den hvite overtrekksdressen.

Odd Arne trakk på skuldrene. «Du kjenner Theresa. Hun sier ikke stort. I alle fall ikke til oss betjenter. Da jeg meldte min ankomst, møtte hun meg i døra til avfallshallen og ba meg sperre av området. Siden har jeg ikke sett henne, og ingen har sluppet verken inn eller ut.»

«Så de ansatte er fremdeles i hallen?»

«Ja, det antar jeg. Theresa regner nok med at du vil prate med dem.»

«Da er det vel bare å sette i gang.» Noora kikket inn gjennom den åpne porten til hallen. Lyset fra de enorme taklampene stakk i øynene hennes.

«Noora?» Odd Arnes stemme var nølende.

«Ja?»

«Bandet Blodsbrødre spiller på Sportspuben i kveld. De er et coverband, men skikkelig rocka. Jeg så dem en gang i Lillestrøm …»

Odd Arne hadde mer på lager, men det virket som om han mistet motet.

«Rockebandet Blodsbrødre på Sportspuben,» gjentok Noora. «Synes du det høres ut som en Noora-aktivitet?»

«Jeg, ehh,» Odd Arne ble rød i ansiktet, og Noora angret seg. Ellen, som hun delte leilighet med, mente at om Noora ikke snart ble mer sosial, kunne hun like godt bytte ut politiuniformen med en nonnehabitt. Noora nikket mot lagerhallen. «Om det som har skjedd der inne ikke krever kveldsarbeid, blir jeg gjerne med deg. Deal?»

«Deal.»

 

Lukten i hallen var en kvalmende blanding av våt jord, fuktig papp, råte, aske og bedervet mat, og noe annet – en underliggende stank av svidd plast og metall.

Midt i hallen lå et tårn av søppel, og over søppelhaugen dinglet en gripeklo. Noora skimtet konturen av kranoperatøren inne i førerhuset på anleggsmaskinen. Et bredt samlebånd gikk fra søppelhaugen og bort til en industriell kvern og kompaktor. Ved kverna sto Theresa Sommer. Noora vinket til henne.

Det var ikke vanskelig å forestille seg arbeidsflyten i avfallshallen: Lastebilen kom inn porten bak henne, tømte avfallet på golvet ved samlebåndet og kjørte deretter ut av hallen i motsatt ende. Gripekloen løftet den avleverte søpla opp på samlebåndet, som i sin tur fôret kverna. Kverna malte søpla i småbiter og en kompaktor presset avfallet sammen i noe som minnet om firkantede høyballer. Disse ble i sin tur solgt og fraktet til mer spesialiserte anlegg.

«Merkelig nok viser ikke politiskolen bilder av slike åsteder i brosjyrene sine,» var det første Theresa sa til henne.

«Så det er et åsted?»

«Liten tvil om det.»

«Men du åpner for muligheten av at det ikke har skjedd noe straffbart?»

«Ja,» svarte Theresa.

«Så nå ønsker du en second opinion fra meg?»

«Noe sånt.»

«Du får du vise vei.»

«Det var en av operatørene på golvet som la merke til den,» forklarte Theresa mens hun ledet Noora bort til et punkt på samlebåndet. «Han varslet formannen, som stanset båndet og kverna. Det var forresten godt sett,» la hun til. «Det er ikke få tonn med avfall som passerer gjennom kverna i løpet av et skift. Formannen, Gard Steinberg, fortalte at det dumpes minst tjue containerlass her inne hver dag.»

«Hvor er formannen, forresten?»

Theresa pekte mot en brakke som sto plassert inntil en vegg. «Han og en kollega venter der inne.»

Hun stoppet ved samlebåndet omtrent halvveis mellom søppelhaugen og kverna, sa ikke noe. Ga Noora tid til å granske det som lå på båndet.

Hånden stakk frem fra under en sprukket, skittenhvit fiskekasse. Gråblek hud, levret blod på neglene.

«Hjelper du meg med å avdekke resten av liket?» spurte Theresa mens hun skjøv en gjenstridig rastaflette tilbake under hetten på drakten.

«Vent litt,» svarte Noora og tok frem mobilen. Så snart de begynte å flytte på søpla, ville funnstedet forandre seg. Hun ønsket å dokumentere hvordan det så ut på tidspunktet da den døde ble oppdaget. Theresa hadde garantert tatt bilder allerede, men Noora likte å ha sine egne tilgjengelig på mobilen.

Hun fotograferte båndet fra ulike vinkler. Til slutt klatret hun opp i stigen til førerhuset på anleggsmaskinen som styrte kloen, og gjorde et videoopptak av hallen derfra. Hele tiden satt kranføreren stille inne i førerhuset.

Noora la mobilen tilbake i lommen og tok på seg et par solide beskyttelseshansker. Hanskene var fleksible samtidig som de beskyttet mot nåler, glasskår, rustne spikre, sprøytespisser og andre skarpe gjenstander. Et lite kutt kunne føre til blodforgiftning eller det som verre var.

«Kassen først?» foreslo Theresa.

«Kassen først,» bekreftet Noora. Med mindre de fant et førerkort eller annen ID kom de neppe til å identifisere den døde her og nå. Kvinne eller mann? Noora var usikker. Noe med neglene fikk henne til å gjette på det første. Spor av neglelakk. En gulfarge der mesteparten av lakken hadde flasset av. Neglene på lillefingrene var avrundet og velstelte, mens neglene på de andre fingrene, bortsett fra tomlene, var fliset opp. Forsvarsskader. Hadde kvinnen kjempet mot en overgriper? Eller mannen, rettet hun på seg selv. Menn lakket også neglene sine. Noora kløyv opp på båndet, tok tak i den ene kortsiden av kassen og løftet den vekk sammen med Theresa.

«Faen,» var det første Theresa sa.

Noora satte seg på huk og fjernet mer søppel. Til slutt lå den avhugde armen for seg selv på båndet.

«Dette ser ikke ut som en sykehusamputasjon,» fastslo Theresa og strøk tuppen av den hanskekledde pekefingeren over sårkanten. «Armen er sagd av like under skulderen.»

«Motorsag eller håndsag?»

«Usikker,» svarte Theresa. «Vi må vente på obduksjonen.»

«Hvor tror du resten av kroppen er?»

«Et sted på båndet, eller i søppelhaugen på golvet. De rakk ikke å sende noe særlig av avfallet fra containeren gjennom kverna før armen ble oppdaget.»

«Det er minst to andre muligheter i tillegg til det,» fastslo Noora.

«At den som har drept vedkommende, har fordelt de andre kroppsdelene i andre containere og søppelkasser?»

«Ja. Eller så er personen fremdeles i live.»

Theresa gransket sårflaten på armen mer inngående. «Kanskje, dersom blødningen ble stoppet umiddelbart etter amputasjonen. Men jeg gir ikke akkurat det alternativet høye odds.»

«Hva tror du laget det merket?» Noora pekte på en markant stripe i huden over håndleddet.

«Spor etter et tau, tenker jeg. Formørkningen rundt stripen kan skyldes at tauet var strammet hardt.»

Noora kløyv av båndet og tok frem mobilen. «Vi trenger forsterkninger. Jeg ringer Fine og setter henne inn i situasjonen.»

«Odd Arne må også belage seg på overtidstimer.»

«Ja, det blir ingen Blodsbrødre på ham i dag.»

«Unnskyld?»

«Glem det,» sa Noora. «Jeg forteller ham hva vi har funnet, så snart jeg har snakket med Fine.»

